ፌዴራል ፖሊስ ስለ ተማሪዎቹ መጥፋት በቂ መረጃ እንዳለው ገለጸ
አዲስ አበባ፡- ከደንቢዶሎ ተነስተው በጋምቤላ በኩል ወደ ቤተሰቦቻቸው ሲሄዱ ጠፍተዋል ስለ ተባሉት የደንቢዶሎ ዩኒቨርሲቲ ተማሪዎች ጉዳይ የፌዴራል ፖሊስ በቂ መረጃ እንዳለውና ክትትል እያደረገ መሆኑን ገለጸ። የጠቅላይ ሚኒስትር ጽህፈት ቤት የፕሬስ ሴክሬታሪያት ሃላፊ አቶ ንጉሱ ጥላሁን፣ የፌዴራል ፖሊስ ኮሚሽን ጀኔራል ኮሚሽነር እንደሻው ጣሰው እና የሳይንስ እና ከፍተኛ ትምህርት ሚኒስትር ዴኤታ ዶክተር ሳሙኤል ክፍሌ በወቅታዊ ጉዳዮች ላይ መግለጫ ሰጥተዋል። በመግለጫውም ኮሚሽነር እንደሻው ጣሰው እንዳሉት፤ በአካባቢው ጠፍተዋል ስለተባሉ ተማሪዎች ጉዳዩ በጭብጥ ከተያዘ በኋላ ፖሊስ ሙሉ መረጃ አለው። ከዩኒቨርሲቲው የመረጃ ቋት እና ከሀገር አቀፍ የፈተናና ምዘናዎች ኤጀንሲ በተደረገ የማጣራት ሥራ ጠፉ ከተባሉት 19 ዜጎች መካከል 14 የደምቢዶሎ ዩኒቨርሲቱ ተማሪዎች መሆናቸው ተረጋግጧል። በአሁን ወቅት ጠፍተዋል ከተባሉት ዜጎች መካከል 14ቱ የዩኒቨርሲቲ ተማሪዎች ሲሆኑ አምስቱ ደግሞ ተማሪ ያልሆኑ ወጣቶች መሆናቸውን በመግለጽ ለምርመራ ሲባል ሙሉ መረጃ እንደማይ ገልጽና ሁሉም መረጃ ለሚዲያ ፍጆታ ከዋለ ምር መራውን እንደሚያዳክመው ተናግረዋል። የእነዚህን ዜጎች ጉዳይ የጸጥታ ሀይሉ ተገቢ ክትትል እያደረገም መሆኑንና በሶስት ቡድን የተደራጀ ግብረ ሀይልም የምርመራ ሂደቱን እያከናወነ እንደሚገኝም ጠቁመዋል። በተማሪዎቹ ላይ ጉዳት ደርሶባቸዋል የሚለው መረጃ በፖሊስ እንዳልተረጋገጠና የምርመራ ስራውም የምርመራ ሥነ ምግባርን በተከተለ መንገድ ወንጀለኛን ማጋለ ጥና የተማሪዎቹን ደኅንነት ለመጠበቅ በሚያስችል መልኩ እየተካሄደ ነው ብለዋል። ሙሉ ምርመራው እንደተጠናቀቀም ለህዝብ ይፋ እንደሚሆን ተናግረዋል። በአካባቢው የተደራጀና በትጥቅ የሚንቀሳቀስ ሽፍታ መኖሩን የገለጹት ኮሚሽነሩ፤ ይህ አካል በመከላከያ ሰራዊት አማካኝነት ቢደመሰስም ራሱን ዳግም እያደራጀ የገበሬውን ኑሮ ለማናጋት እየተንቀሳቀሰ መሆኑንና በየጊዜው ከ2ኛ ደረጃ ተማሪዎች ጀምሮ ባለሀብቶችን፣ አመራሮችንና ነጋዴዎችን በማገት ዘረፋ እንደሚያካሄድባቸው ገልጸዋል።የጠቅላይ ሚኒስትር ጽህፈት ቤት የፕሬስ ሴክሬታሪያት ሃላፊ አቶ ንጉሱ ጥላሁን በበኩላቸው፤ 17ቱ ተማሪዎች ታግተዋል ተብሎ ከተወራበት ጊዜ በፊት መንግስት 21 ተማሪዎችን ማስለቀቁን ገልጸዋል። በአሁኑ ወቅትም 800 ተማሪዎች ዩኒቨርሲቲውን ለቀው እንደወጡና ጠፉ ከተባሉ 17 ተማሪዎች መካከል ጉዳት ደርሶ ቢሆን መንግስት ለአንድም ቀን መረጃውን እንደማይደብቅ ተናግረዋል።አቶ ንጉሱ መንግስት መረጃ ለምን እንደሚዘገይ በጋዜጠኞች ተጠይቀው፤ ከጉዳዩ ውስብስብነት አንጻር ለህብረተሰቡ መረጃ በወቅቱ ማድረስ እንዳልተቻለና ህብረተሰቡን ለማደናገር የሚወጡ መረጃዎች በመኖራ ቸው የተዛቡ መረጃዎችን ትክክለኛነት ለማረጋገጥ ሲባል ነው ብለዋል። በጉዳዩ ላይ በቂ መረጃና ማስረጃ መገኘቱን የሚጠቁሙት ኃላፊው፤ የተገኙት ውጤቶች ለህብረ ተሰቡ በሚገለጹበት ጊዜ የዜጎችን ደህንነት በማይጎዳ ሁኔታ ሙሉ መረጃው እንደሚሰጥ ገልጸዋል።አዲስ ዘመን ጥር 21/2012አዲሱ ገረመው 